Свети+Сава+србе+воли+и+за+њих+се+Богу+моли

=Свети Сава србе воли и за њих се Богу моли= Гледам из даљине како пролазе векови и нагледах се свакаквијех чуда. Видех славне битке и победе, јунаке и кукавице, хероје и издајице. Видех муку и патњу мога народа. Како и животом брани своје огњиште и светиње, свој образ и част. Али видех много зла и неправде. Браћу и кумове што због власти пљунуше на светиње. Видех, децо моја, и чудом се не могох начудити људској злоби и српској неслози, зависти и љубомори. Гледам како се мој народ и данас, као и пре много векова, бори да сачува своје светиње, јер туђа чизма опет гази косовске кости и божуре. Опет нам пале цркве и огњишта, али им и то није доста. Хоће да нам отму и шумадијске воћњаке, хомољске планине и војвођанске житнице и рашке клисуре. И стару ۥајдучицу Тројеручицу и Мораву и Поморавље, мачванско блато, борско сребро и злато и песму златиборских петлова. И то би им било мало. Узели би и снежни Копаоник и жупске винограде, студеничку ризницу, господство и памет. Узели би све. Гледам и молим се Богу да у томе не успеју, као што нису успели ни много пута до сада. Али, видим, децо моја, и нешто друго. Видим како се и у вас зло уселило. Видим опет свађе, а завист и љубомора вам душе разарају. Властодршци ничу свуда као печурке... Лењост је врлина, а поштен рад порок... Стари људи дворе децу и унуке... И опет брат са братом и отац са сином не говори. Е, децо моја. Овде се ја молим Богу свевишњем да ово зло престане. Да се вера и традиција поново врате и помогну мом народу да победи свако зло. Да се четири слова окрену једно другом јер САМО СЛОГА СРБИНА СПАСАВА.

**Мирољуб Петрић**